મધ્યમ વર્ગનું વર્ષ વિચિત્ર જશે. મધ્યમ વર્ગ એ તરુણાવસ્થામાં જીવતા યુવાન જેવો વર્ગ છે. બાળપણ છૂટી ગયું છે અને યુવાની હજી આવી નથી. તેમ ગરીબાઈ ભલે રહી નથી, પણ ધનવાન પણ નથી થવાયું. ધનનાં સતત સ્વપ્નાં જોવાનાં અને સતત સ્વપ્નભંગ થયા કરવાનો ! મધ્યમ વર્ગના મનને મોટી પાંખો આવી છે, પણ તેમનાં ખિસ્સાંને હજી પાંખો નથી ફૂટતી ! હવે તેમને આગળ વધવા ‘લોન’ વગેરે સગવડો છે, તે તેમનાં સ્વપ્નાં પૂરાં કરે છે, પણ તે ભરવાની હાયવોય સ્વપ્નાંની સાંકળ બની જાય છે. સ્વપ્નું સાકાર થયા પછી તેના દેવામાંથી મુક્ત થવા તે જિંદગીભર દોડતો રહે છે, કુટુંબને પણ દોડાવે છે. અલબત્ત, તે ગરીબ કરતાં સુખી છે. કદાચ વૈભવ પણ ભોગવે છે. પણ ગરીબને જે નિશ્ચિંતતા છે- પરિણામે તે ફૂટપાથ પર આરામથી સૂઈ શકે છે તેવી નિશ્ચિંતતા મધ્યમ વર્ગના માનવીને નથી. તે પ્રગતિની દોડમાં સતત હાંફે છે. બિરલા-ટાટા-અંબાણી સામે સતત જોયા કરે છે, હંમેશ એરોપ્લેનમાં ફરવાનાં સ્વપ્નાં જોયા કરે છે… પરિણામે જ્યાં છે તેનો આનંદ માણી શક્યો નથી. નથી તેની પાસે ગરીબની નિયતિની નિશ્ચિતત્તા કે નથી ધનવાનના આરામની શક્યતા ! તે બે વચ્ચે હડદોલા ખાધા કરે છે. એટલે, આ બધાને કારણે તે વધારે પ્રગતિશીલ થવા દોડશે. વધુ પૈસા કમાવા પ્રયાસ કરશે. સંતાનોને ધનવાનોનાં બાળક જેવાં બનાવવા પ્રયત્ન કરશે. આ બધાની તાણમાં તેનું આખું વર્ષ અભાન રીતે પસાર થઈ જશે. તે સમગ્ર વર્ષ જેમ હાડકું ચાવતો કૂતરો પોતાના જ લોહીનો સ્વાદ તે હાડકાનો સ્વાદ છે એમ માની ખુશ થાય છે, તેમ ખુશ થશે.